
Αρχή

ΕΠΙΤΡΟΠΗ ΠΑΡΑΚΟΛΟΥΘΗΣΗΣ

ΤΟΥ ΚΟΙΝΟΤΙΚΟΥ ΠΛΑΙΣΙΟΥ ΣΤΗΡΙΞΗΣ 

2000-2006

 7η ΣΥΝΕΔΡΙΑΣΗ

   ΘΕΣΣΑΛΟΝΙΚΗ

15  ΙΟΥΛΙΟΥ 2005

1. Σύγκληση Επιτροπής Παρακολούθησης – Ημερήσια διάταξη

Η Επιτροπή Παρακολούθησης* του Κοινοτικού Πλαισίου Στήριξης 2000-2006, πραγματοποίησε την 7η συνεδρίασή της στις 15 Ιουλίου 2005, στη Θεσσαλονίκη, μετά την υπ’ αριθμ. 3087/14-06-05 ημερομηνία πρόσκλησης του Προέδρου της κου Χρ. Φώλια Υφυπουργού Οικονομίας και Οικονομικών. 

Στη συνεδρίαση της Επιτροπής Παρακολούθησης παρέστησαν 42 μέλη με δικαίωμα ψήφου επί συνόλου 54 μελών,  και 13 μέλη χωρίς δικαίωμα ψήφου επί 15 μελών.

Αφού διαπιστώθηκε απαρτία, και μετά από πρόταση του προέδρου, εγκρίθηκε από τα μέλη η ακόλουθη ημερήσια διάταξη: 

Ι.
Εισαγωγικό Μέρος
1. Έγκριση της Ημερήσιας Διάταξης 7ης  Επιτροπής Παρακολούθησης του ΚΠΣ 2000-2006.

2. Χαιρετισμός/ομιλία του Υπουργού Μακεδονίας Θράκης  κου Ν. Τσιαρτσιώνη.

3. Εισήγηση του Υφυπουργού Οικονομίας & Οικονομικών κου Χ. Φώλια, Προέδρου της Επιτροπής Παρακολούθησης του ΚΠΣ 2000 – 2006.

4. Εισήγηση του Πρόεδρου του Κέντρου Διάδοσης Επιστημών και Μουσείου Τεχνολογίας κου Αθ. Τσαυτάρη.

5. Εισηγήσεις προσκεκλημένων με θέματα:

· «Ο ρόλος της Θεσσαλονίκης ως Μητροπολιτικού Κέντρου για τη Β. Ελλάδα και την ευρύτερη περιοχή των Βαλκανίων» κ. Γ. Τσιότρας Γενικός Γραμματέας Περιφέρειας Κ. Μακεδονίας.

· «Ζώνες Καινοτομίας» 

· «Χρηματοδότηση περιφερειακών έργων/πράξεων μέσω χρηματοοικονομικών τεχνικών»
* Η Επιτροπή Παρακολούθησης συγκροτήθηκε με την υπ’ αριθμ. 11336/ Γ’ ΚΠΣ 312/02-04-2001 απόφαση του Υπουργού Εθνικής Οικονομίας όπως τροποποιήθηκε με τις υπ’ αριθμ. 158346/ΕΥΣΑΠΠ 214/05.04.02, την υπ’ αριθμ. 80209/ΚΠΣ1773/24-11-2003, την υπ’ αριθμ 6139 /ΕΥΣΑΠΠ 209/28.01.04, την υπ’ αριθμ. 20077 /ΕΥΣΑΠΠ 758/05.05.04 και με την 48448 /ΕΥΣΑΠ2359/09.12.04 αποφάσεις

ΙΙ.
Υλοποίηση του Κοινοτικού Πλαισίου Στήριξης 2000-2006
Α.  Πρόοδος υλοποίησης  ΚΠΣ 2000 - 2006
· Ενημέρωση για την εξέλιξη της πορείας του ΚΠΣ 2000-2006.
· Πρόοδος εκταμιεύσεων – Σύστημα παρακολούθησης, επιτάχυνσης και διαχείρισης  του κανόνα ν+2.          

Β.   Συστήματα διαχείρισης και ελέγχου
· Συστήματα   διαχείρισης και ελέγχου του ΚΠΣ 2000-2006.

· Σύμβουλοι Υποστήριξης των Φορέων Υλοποίησης συγχρηματοδοτούμενων Τεχνικών Έργων Υποδομής στις Περιφέρειες.

· Έλέγχοι Τελικών Δικαιούχων και Πράξεων που χρηματοδοτούνται από τα Διαρθρωτικά Ταμεία και το Ταμείο Συνοχής

· Ενημέρωση για τα Δημόσια Έργα – Δημόσιες Συμβάσεις.

Γ.   Ειδικά θέματα
· Δράσεις για τον παραγωγικό τομέα:

-   Ενημέρωση για την πορεία του  Αναπτυξιακού Νόμου.

-   Ενίσχυση ΜΜΕ στα ΠΕΠ. 

-   Διαβουλεύσεις με φορείς για νέες δράσεις υπέρ της επιχειρηματικότητας και διευκόλυνση της πρόσβασης των επιχειρήσεων στην χρηματοδότηση σχετικά με το ΚΠΣ 2000 - 2006  

· Αξιολόγηση Πρώτου Απολογισμού (ενημέρωση της ενδιάμεσης αξιολόγησης) – Πρόοδος διαδικασίας. 

· Δημοσιότητα – Πληροφόρηση 

· Τεχνική Βοήθεια

· Πρόοδος θεμάτων ΟΠΣ 

· Ενημέρωση για το έργο της ΜΟΔ 

 ΙII.      Συμπεράσματα των Υποεπιτροπών Ανθρωπίνων πόρων και Αγροτικής Ανάπτυξης

ΙV.       Αναθεώρηση του ΚΠΣ 2000-2006

Βασικές αρχές και μεθοδολογία προσέγγισης πιθανής Αναθεώρησης των ΕΠ του ΚΠΣ 2000 - 2006

V.        4η Προγραμματική Περίοδος   2007 - 2013
· Διαδικασίες σχεδιασμού της νέας προγραμματικής περιόδου 2007- 2013.

· Στρατηγικές Λισσαβόνας στο πλαίσίο της ολοκλήρωσης του ΚΠΣ 2000 – 2006 και του σχεδιασμού της νέας Προγραμματικής Περιόδου.

VI.      Έγκριση συμπερασμάτων της 7ης συνεδρίασης της Επιτροπής Παρακολούθησης του ΚΠΣ 2000 – 2006.

Προγραμματισμός της επόμενης Επιτροπής Παρακολούθησης

Η Επιτροπή Παρακολούθησης μετά από την παρουσίαση των θεμάτων και τη συζήτηση που ακολούθησε, κατέληξε στα παρακάτω συμπεράσματα και αποφάσεις:
1.
Πρόοδος υλοποίησης  του ΚΠΣ 2000-2006

Στο πλαίσιο της παρουσίασης της πορείας και των προοπτικών του ΚΠΣ 2000-2006, η Επιτροπή Παρακολούθησης διαπίστωσε τα ακόλουθα:

· Με βάση τα στοιχεία προόδου που έχουν καταχωρηθεί στο ΟΠΣ μέχρι 12.07.05 έχει δεσμευθεί με αποφάσεις ένταξης το 75% της συνολικής δημόσιας δαπάνης του Γ΄ ΚΠΣ, το οποίο, συμπεριλαμβανομένων και των αποθεματικών προγραμματισμού και επίδοσης, αντιστοιχεί  σε 25,7 δις €. Η δημόσια δαπάνη των ενταγμένων έργων, για τα οποία  έχουν αναληφθεί νομικές δεσμεύσεις ανέρχεται σε 17,7 δις €,  και  αντιστοιχεί στο 52% των πόρων της αναθεωρημένης δημόσιας δαπάνης του ΚΠΣ. Έχουν δε απορροφηθεί  11,2 δις € δημόσιας δαπάνης, ποσό που αντιστοιχεί σε 33% της συνολικής δημόσιας δαπάνης του ΚΠΣ. 

· Σε  ότι αφορά την αποφυγή των επιπτώσεων εφαρμογής του κανόνα αυτόματης αποδέσμευσης πόρων (κανόνας ν+2) για το 2005, το ύψος της κοινοτικής συνδρομής που θα πρέπει να απορροφηθεί ανέρχεται σε 2,5 δις €. Η επίτευξη του στόχου, απαιτεί εντατικοποίηση των προσπαθειών των Διαχειριστικών Αρχών των Ε.Π. με το συντονισμό της Δ.Α. του ΚΠΣ, καθώς επίσης και η προώθηση προληπτικών και διορθωτικών ενεργειών για την αντιμετώπιση προβλημάτων που συνδέονται με την υλοποίηση και τον προγραμματισμό των Ε.Π..
· Για να διασφαλιστεί ο ανωτέρω στόχος έχουν αναληφθεί μέχρι σήμερα οι ακόλουθες ενέργειες και δράσεις, με σκοπό την επιτάχυνση των ρυθμών υλοποίησης των Προγραμμάτων και την υποστήριξη των τελικών δικαιούχων των Ε.Π. διασφαλίζοντας παράλληλα τον ποιοτικό χαρακτήρα των παρεμβάσεων:

· Ολοκληρώνεται η μεταρρύθμιση του συστήματος παραγωγής δημοσίων έργων μέσω του νέου κανονιστικού πλαισίου που έχει ήδη θεσμοθετηθεί ή προγραμματίζεται να θεσμοθετηθεί μέχρι το τέλος του έτους.

· Ολοκληρώνεται η αξιολόγηση των τεχνικών προσφορών του διαγωνισμού για την πρόσληψη των 13 Τεχνικών Συμβούλων Υποστήριξης για τα τεχνικά έργα υποδομής που συγχρηματοδοτούνται από τα ταμεία, συνολικού προϋπολογισμού 28 εκατ.€. 

· Δημιουργήθηκε η Ειδική Επιτροπή Εμπειρογνωμόνων, σύμφωνα με το σημείο 13, παρ. 4.2.1. του αναθεωρημένου ΚΠΣ. Η Επιτροπή αυτή θα αναλάβει, μεταξύ άλλων, την επίβλεψη του έργου των 13 Τεχνικών Συμβούλων Υποστήριξης.

· Βρίσκεται σε εξέλιξη η υλοποίηση πιλοτικού προγράμματος υποβοήθησης επιλεγμένων Τελικών Δικαιούχων ενός ΠΕΠ από τη ΜΟΠΑΔΙΣ με σκοπό την επέκταση του σε όλα τα ΕΠ, μέσω ομάδας κρούσης που θα συσταθεί από τη ΜΟΔ και θα εκπαιδευτεί από τη ΜΟΠΑΔΙΣ. 

· Λειτουργεί το δίκτυο παρακολούθησης του ν+2 με σκοπό την ενημέρωση, πρόβλεψη και ενιαία αντιμετώπιση προβλημάτων αλλά και τη λήψη προληπτικών ή και επανορθωτικών μέτρων. 

· Εφαρμόζονται ειδικά προγράμματα επιτάχυνσης για κάθε Ε.Π.. 

· Δημιουργήθηκε και ενεργοποιήθηκε ειδική ομάδα κρούσης με Τεχνικό Συντονιστή, με στόχο την υποβοήθηση και  δραστηριοποίηση των τελικών δικαιούχων για την ελαχιστοποίηση των εμπλοκών που οδηγούν σε καθυστέρηση δήλωσης δαπανών στο ΟΠΣ. 

· Επιταχύνονται οι διαδικασίες υλοποίησης, μέσω της δυνατότητας που δόθηκε για την προκήρυξη έργων χωρίς την απαίτηση ύπαρξης εναρίθμου στο ΠΔΕ.

Πέραν των ανωτέρω ενεργειών η Επιτροπή Παρακολούθησης του ΚΠΣ κρίνει ως αναγκαία την εξέταση προτάσεων αναθεώρησης του ΚΠΣ και των επί μέρους Επ. Προγραμμάτων σύμφωνα με τις κατευθύνσεις που περιγράφονται ακολούθως στο σημείο 5.

2. Συστήματα διαχείρισης και ελέγχου

Η Επιτροπή Παρακολούθησης ενημερώθηκε για τις μέχρι σήμερα αναληφθείσες ενέργειες της Διαχειριστικής Αρχής του ΚΠΣ, στην κατεύθυνση βελτίωσης της λειτουργίας των συστημάτων διαχείρισης και ελέγχου και συγκεκριμένα:
Εκτιμάται ως θετική η αναγνώριση από τις υπηρεσίες της Επιτροπής της δημιουργίας διαδικασιών, οι οποίες εφαρμοζόμενες εξ ολοκλήρου θα διασφαλίσουν αποτελεσματικούς μηχανισμούς σε όλα τα επίπεδα καθώς και η εκτίμηση της Επιτροπής ότι τα μέτρα που εφαρμόζονται από το 2005 αντιμετωπίζουν αποτελεσματικά τις μελλοντικές δαπάνες και τα κυριότερα προβλήματα για τη συμμόρφωση του Συστήματος Διαχείρισης και Ελέγχου του ΕΤΠΑ με την κοινοτική νομοθεσία.

Αναγνωρίζεται επίσης θετική η διευθέτηση του όλου θέματος με την άρση της πρόθεσης της αναστολής πληρωμών για το ΕΤΠΑ και την αναγνώριση από την Επιτροπή της μη πρόθεσης επιβολής πρόσθετης δημοσιονομικής διόρθωσης για τους ίδιους λόγους στις συμβάσεις που θα υποστούν τις διορθώσεις που αποφασίστηκαν.

Η Επιτροπή Παρακολούθησης αναγνωρίζει επίσης με ικανοποίηση τις ενέργειες των ελληνικών αρχών, αναφορικά με την εφαρμογή του Σχεδίου Δράσης για τα Συστήματα Διαχείρισης και Ελέγχου του ΕΤΠΑ και καλεί όλες τις εμπλεκόμενες αρχές, Διαχειριστικές Αρχές και τελικούς δικαιούχους να εφαρμόσουν με τη δέουσα επιμέλεια τα μέτρα που έχουν αποφασιστεί και για τα οποία έχουν δοθεί οι σχετικές κατευθύνσεις από τις αρμόδιες υπηρεσίες.

Εκτιμώνται ως θετικές οι ενέργειες υποστήριξης των φορέων υλοποίησης τεχνικών έργων υποδομής στις Περιφέρειες με εξωτερικούς συμβούλους, οι ενέργειες αξιοποίησης εξωτερικών ελεγκτικών υπηρεσιών καθώς και η υποστήριξη της συνολικής βελτίωσης της αποτελεσματικότητας του Συστήματος Διαχείρισης και Ελέγχου με ανάθεση εξωτερικών υπηρεσιών. Προς την κατεύθυνση αυτή η Επιτροπή Παρακολούθησης κατανοεί την αναγκαιότητα ταχείας οριστικοποίησης των σχετικών αναθέσεων.

Όσον αφορά την εφαρμογή του σχεδίου δράσης για τα δημόσια έργα τα μέλη της Επιτροπής Παρακολούθησης αναγνωρίζουν την πρόοδο που έχει μέχρι σήμερα επιτευχθεί καθώς και τα αποτελέσματα από την εφαρμογή του και θεωρεί εφικτή την ολοκλήρωση υλοποίησης του σχεδίου μέχρι το τέλος του 2005.

3. Ειδικά Θέματα

3.1. Αναπτυξιακός Νόμος

Η Επιτροπή Παρακολούθησης ενημερώθηκε για την ενεργοποίηση του νέου αναπτυξιακού νόμου (Ν.3299/04), ο οποίος για πρώτη φορά καταρτίστηκε μετά από διαβουλεύσεις με εκπροσώπους και φορείς των παραγωγικών τάξεων από όλη την Ελλάδα. 

Οι βασικοί στόχοι του νόμου επικεντρώνονται:

· στην αύξηση της απασχόλησης

· στη βελτίωση της ανταγωνιστικότητας της ελληνικής οικονομίας

· στην ενίσχυση της επιχειρηματικότητας

· στην προώθηση του τεχνολογικού εξοπλισμού και της καινοτομίας

· στην προστασία του περιβάλλοντος και την εξοικονόμηση ενέργειας.

Επιδιώκοντας την απλοποίηση των διαδικασιών, την ορθολογική και αποτελεσματική κατανομή των ενισχύσεων, εισάγει σειρά καινοτομιών όπως: 

· αναμόρφωση και ενοποίηση των κριτηρίων αξιολόγησης των επενδύσεων ενισχύοντας τη διαφάνεια

· ορισμός συγκεκριμένων προθεσμιών σε όλα τα στάδια ελέγχου και ολοκλήρωσης της επένδυσης

· μείωση της ελάχιστης απαιτούμενης ίδιας συμμετοχής του επενδυτή από 40% σε 25%

· απλοποίηση της καταβολής του ποσού της επιχορήγησης σε δύο δόσεις.

Για την αποτελεσματικότερη εφαρμογή του νόμου και τη διευκόλυνση της προσπάθειας των επενδυτικών φορέων και αρμόδιων υπηρεσιών αναπτύσσονται βοηθητικά εργαλεία όπως η ανάπτυξη συστήματος εισαγωγής των πρωτογενών στοιχείων και αυτόματου υπολογισμού των δεικτών αξιολόγησης και βαθμολογίας. Η Επ.Παρακολούθησης ενημερώθηκε για την πρόοδο της εφαρμογής του και εκτιμά ως ιδιαίτερα αισιόδοξα τα αποτελέσματα. 

3.2 Δράσεις ενίσχυσης ΜΜΕ στα ΠΕΠ 

Η Επιτροπή αφού ενημερώθηκε για την πρόοδο υλοποίησης των δράσεων ενίσχυσης ΜΜΕ στα ΠΕΠ, προς την κατεύθυνση της απλούστευσης και επιτάχυνσης των διαδικασιών και στην αμεσότερη ανταπόκριση στις ανάγκες των επενδυτών. Στο πλαίσιο των αρχών αυτών η Επιτροπή Παρακολούθησης καλεί όλους τους εμπλεκόμενους φορείς να επιταχύνουν τις διαδικασίες ωρίμανσης των σχετικών δράσεων συμπεριλαμβάνοντας και των αντίστοιχων δράσεων στο πλαίσιο των Ολοκληρωμένων Προγραμμάτων Αστικής Ανάπτυξης και της ενίσχυσης ιδιωτών σε δράσεις Κοινωνίας της Πληροφορίας.  
3.3 Αξιολόγηση πρώτου Απολογισμού  (ενημέρωση της ενδιάμεσης αξιολόγησης) – Πρόοδος διαδικασίας

Η Επιτροπή ενημερώθηκε για το περιεχόμενο και τα παραδοτέα των Εκθέσεων Αξιολόγησης πρώτου Απολογισμού που προβλέπεται να υποβληθούν στην Ε.Ε. την 31/12/2005 σύμφωνα με τον κανονισμό 1260.

Κατά το διάστημα που μεσολάβησε, προχώρησαν οι αναθέσεις του έργου των Συμβούλων Αξιολόγησης για όλα τα Προγράμματα και το ΚΠΣ.

Η Επιτροπή Παρακολούθησης ενημερώθηκε επίσης για τα συμπεράσματά του που περιλαμβάνονται στο Α’ Παραδοτέο του συμβούλου Αξιολόγησης, για τις αλλαγές που επήλθαν συνολικά στο ΚΠΣ μετά την ενδιάμεση αναθεώρησή του.
3.4 Δημοσιότητα – Πληροφόρηση 

Η Επιτροπή Παρακολούθησης συμφωνεί με το σύστημα συντονισμού και παρακολούθησης των  ενεργειών πληροφόρησης και δημοσιότητας από την ΔΑ ΚΠΣ καθώς και με τις ενέργειες που έχουν πραγματοποιηθεί ή σχεδιάζονται να υλοποιηθούν και συγκεκριμένα:

· Επαναπροσδιορισμός της στόχευσης του Επικοινωνιακού Σχεδίου του ΚΠΣ προς την κατεύθυνση της πληροφόρησης του πολίτη και στον τρόπο ισότιμης συμμετοχής του στα προγράμματα με έμφαση στην πληροφόρηση.

· Η ενίσχυση του συστήματος πληροφόρησης   πολίτη www.info3kps.gr. Η επιτυχία του συστήματος εξαρτάται από όλους τους εμπλεκόμενους φορείς– ιδιαίτερα από τους Τελικούς Δικαιούχους οι οποίοι πρέπει να το παρακολουθούν, να το τροφοδοτούν και να το διαφημίζουν. 

-  Να δοθεί προτεραιότητα στην πληροφόρηση και στην ανάδειξη των καλών πρακτικών.

- Λειτουργία του Δικτύου Στελεχών Πληροφόρησης και Δημοσιότητας των ΕΥΔ, το οποίο με άτυπες ομάδες εργασίας προωθεί τη μελέτη και επεξεργασία θεμάτων  σχετικών με τον σχεδιασμό και την υλοποίηση των δράσεων Π&Δ, όπως την αξιολόγηση των δράσεων δημοσιότητας και τη διαμόρφωση προδιαγραφών του έργου των αναδόχων δημοσιότητας. Για το τελευταίο, η Δ.Α. του ΚΠΣ έστειλε στα Ε.Π. ενδεικτικό σχέδιο προκήρυξης.

3.5 Τεχνική Βοήθεια 

Η Επιτροπή ενημερώθηκε για τις ενέργειες Τεχνικής Βοήθειας που υλοποιούνται στο επίπεδο του Επιχειρησιακού Προγράμματος Τεχνικής Βοήθειας και στο επίπεδο του Άξονα Προτεραιότητας Τεχνικής Βοήθειας των Προγραμμάτων του ΚΠΣ 2000-2006. Επισημάνθηκε η αναγκαιότητα για την αξιοποίηση των πόρων σε στοχευμένες δράσεις Τεχνικής Βοήθειας.  Ειδικότερα όσον αφορά το ΕΠ Τεχνικής Βοήθειας κρίνεται σκόπιμη η ενίσχυσή του στο πλαίσιο της αναθεώρησης των προγραμμάτων, βάσει των αναγκών που προκύπτουν για νέα προκήρυξη του ΕΣΠΕΛ καθώς και για νέα προκήρυξη για το έργο της  Πληροφόρησης – Δημοσιότητας του ΚΠΣ.

3.6   Πρόοδος ΟΠΣ 
Όσον αφορά το Ολοκληρωμένο Πληροφοριακό Σύστημα, η Επιτροπή διαπίστωσε με ικανοποίηση ότι πραγματοποιήθηκε μια σειρά ενεργειών για την αναβάθμιση του λογισμικού και των υποδομών, την ποιοτική παρακολούθηση του συστήματος, την καλύτερη αξιοποίηση των δεδομένων και την ικανοποίηση επί μέρους λειτουργικών απαιτήσεων. Οι ενέργειες αυτές συνέβαλαν στη βελτίωση της λειτουργικότητας και χρηστικότητας  του συστήματος και στη δημιουργία προϋποθέσεων για περαιτέρω σημαντικές βελτιώσεις, που θα επιτρέψουν στο σύστημα να ανταποκριθεί ικανοποιητικά τόσο μέχρι το κλείσιμο της τρέχουσας προγραμματικής περιόδου όσο και στις απαιτήσεις μετάβασης στην επόμενη προγραμματική περίοδο.

4. Συμπεράσματα της Υποεπιτροπής Ανθρωπίνων Πόρων 
Η Επιτροπή Παρακολούθησης ενέκρινε τα συμπεράσματα της 6ης συνεδρίασης των Υποεπιτροπών Ανθρωπίνων Πόρων και Αγροτικής Ανάπτυξης, τα οποία επισυνάπτονται στο Παράρτημα

5. Αναθεώρηση ΚΠΣ 2000 – 2006 και ΕΠ

Η Επιτροπή Παρακολούθησης του ΚΠΣ συμφωνεί με τις βασικές κατευθύνσεις αναθεώρησης του ΚΠΣ και των Επιχειρησιακών Προγραμμάτων, διαχειριστικού και όχι στρατηγικού χαρακτήρα.

Θα εξεταστεί κατά προτεραιότητα η δυνατότητα εσωτερικής ανακατανομής πόρων στα Επ. Προγράμματα. Προς την κατεύθυνση αυτή θα αξιοποιηθούν οι διαθέσιμοι πόροι που απελευθερώνονται στα Προγράμματα εφαρμόζοντας τις διαδικασίες εξυγίανσης και τις ενέργειες προγραμματικής υπερδέσμευσης που βρίσκονται σε εξέλιξη σύμφωνα με τις οδηγίες της Διαχειριστικής Αρχής του ΚΠΣ. 

Επίσης με βάση και τα διαθέσιμα στοιχεία αποτίμησης των κινδύνων απώλειας πόρων από τα Επ.Προγράμματα και τους εμπλεκόμενους τελικούς δικαιούχους, θα εξεταστεί το ενδεχόμενο ανακατανομής πόρων μεταξύ των Επιχειρησιακών Προγραμμάτων καθώς και μεταξύ προτεραιοτήτων και αξόνων σε επίπεδο ΚΠΣ. 

Στο πλαίσιο αυτό:  

· Θα επιδιωχθεί  η περαιτέρω ενίσχυση δράσεων στήριξης και ενδυνάμωσης της επιχειρηματικότητας και της ανταγωνιστικότητας. Στην κατεύθυνση αυτή θα συμβάλλει η ένταξη στα Επιχειρησιακά Προγράμματα μη συγχρηματοδοτούμενων επενδυτικών σχεδίων. 

· Θα επιδιωχθεί η περαιτέρω ενίσχυση των δράσεων του περιβάλλοντος όπως έργα αποκατάστασης των χώρων ανεξέλεγκτης διάθεσης απορριμμάτων και έργα διαχείρισης  στερεών και υγρών αποβλήτων.

· Θα εξεταστεί η περαιτέρω ενίσχυση δράσεων ανθρωπίνων πόρων και πολιτισμού.

· Στο πλαίσιο δράσεων αναβάθμισης του αστικού περιβάλλοντος σε επιλεγμένες περιοχές θα εξεταστεί η ενίσχυση δράσεων αστικής ανάπλασης με μηχανισμούς που θα εγγυώνται ταχείς ρυθμούς υλοποίησης. 

· Θα προβλεφθεί η δυνατότητα χρηματοδότησης τεχνικών μελετών για την ωρίμανση έργων υποδομής που αναμένεται να υλοποιηθούν στο πλαίσιο της επόμενης προγραμματικής περιόδου, μελετών για την προετοιμασία των τελικών δικαιούχων καθώς επίσης και μελέτες εξειδίκευσης και εφαρμογής των δράσεων που εξυπηρετούν τη στρατηγική της Λισσαβόνας για τη νέα προγραμματική περίοδο. 

Η διαδικασία και τα εξειδικευμένα κριτήρια επιλογής των αντίστοιχων μελετών, προκειμένου να διασφαλιστεί ότι θα αφορούν έργα και ενέργειες στρατηγικής σημασίας που θα συνάδουν με τον αντίστοιχο περιφερειακό αναπτυξιακό προγραμματισμό ή με το πλαίσιο του ευρύτερου στρατηγικού σχεδιασμού της χώρας, θα προσδιοριστούν με εγκύκλιο της Διαχειριστικής Αρχής του ΚΠΣ.

· Θα προβλεφθεί η δυνατότητα  χρηματοδότησης μεγάλων έργων, συμβάσεων παραχώρησης, συμπράξεων με τον ιδιωτικό τομέα και των αναγκαίων υποστηρικτικών μελετών τους, καθώς και η χρηματοδότηση έργων σημαντικού χαρακτήρα.

· Θα διασφαλιστεί η ενίσχυση της χρηματοδότησης του Επ. Προγράμματος Τεχνικής Βοήθειας για την κάλυψη υποχρεώσεων της Διαχειριστικής Αρχής του ΚΠΣ που απορρέουν από το συμφωνηθέν ΚΠΣ και ειδικότερα σε ότι αφορά στις δράσεις κεντρικής δημοσιότητας καθώς και για την ανάθεση νέου έργου του ΕΣΠΕΛ.

· Θα εξεταστεί τέλος η δυνατότητα μεταβολής των ποσοστών συγχρηματοδότησης των κοινοτικών πόρων και η δυνατότητα εισαγωγής νέων χρηματοδοτικών εργαλείων  αξιοποιώντας τις δυνατότητες που παρέχουν οι Κοινοτικοί Κανονισμοί.

Η Επιτροπή Παρακολούθησης του ΚΠΣ εξουσιοδοτεί τη Διαχειριστική Αρχή του ΚΠΣ να προβεί στις αναγκαίες ενέργειες με τις επί μέρους Διαχειριστικές Αρχές των Επιχειρησιακών Προγραμμάτων, προκειμένου να προωθηθούν  με γραπτή διαδικασία στις αρχές Σεπτεμβρίου οι σχετικές προτάσεις αναθεώρησης των Επιχειρησιακών Προγραμμάτων προς τις οικείες Επιτροπές Παρακολούθησης, ώστε να υποβληθούν μέχρι τέλος Σεπτεμβρίου του τρέχοντος έτους οι αντίστοιχες προτάσεις προς την Επιτροπή.  

 6. Προγραμματική Περίοδος 2007 - 2013
Η Επ. Παρ. ενημερώθηκε για την εξέλιξη της διαπραγμάτευσης των δημοσιονομικών προοπτικών και των κανονισμών της νέας προγραμματικής περιόδου. 

Ενημερώθηκε επίσης επί των Στρατηγικών κατευθύνσεων για την οικονομική, κοινωνική και χωρική συνοχή σε επίπεδο Ε.Ε. για την περίοδο 2007-2013 και των σχετικών διαβουλεύσεων της χώρας με την Ε.Ε. επ’ αυτών.

Διαπίστωσε ότι , στο πλαίσιο των διαδικασιών σχεδιασμού για την περίοδο 2007-2013:
· βρίσκεται σε εξέλιξη η προετοιμασία του εθνικού στρατηγικού σχεδιασμού με διαβούλευση Υπουργείων και Περιφερειών. 

· Πραγματοποιούνται, συνέδρια σε τομεακό και περιφερειακό επίπεδο με τη συμμετοχή οικονομικών και κοινωνικών εταίρων, ενώ διοργανώνεται από το ΥΠΟΙΟ το 1ο Εθνικό Αναπτυξιακό Συνέδριο στις  16 Ιουλίου 2005 στη Θεσσαλονίκη.
· προωθήθηκε από το ΥΠΟΙΟ σχετική διάταξη νόμου που προβλέπει τη σύσταση Ομάδων Σχεδιασμού, τη λειτουργία τους, ενδεικτική  σύνθεση  κ.λ.π.. 
· Έχει συσταθεί με την απόφαση 150 του Πρωθυπουργού και ξεκίνησε τις εργασίες της, Διυπουργική Επιτροπή, που θα συντονίσει τις διαδικασίες σχεδιασμού και θα διαμορφώσει συνθετική πρόταση για τις εθνικές πολιτικές προτεραιότητες για την επόμενη περίοδο.
Τα βασικά προγραμματικά κείμενα της χώρας θα είναι :

· Το Σχέδιο Ανάπτυξης 2007-2013, που θα περιλαμβάνει το σύνολο των αναπτυξιακών προτεραιοτήτων και προγραμμάτων, συγχρηματοδοτούμενων από την Ε.Ε. και μη.  

· Το Εθνικό Στρατηγικό Πλαίσιο Αναφοράς (ΕΣΠΑ) 2007-2013,


το οποίο προγραμματίζεται να είναι έτοιμο για αποστολή στην Ε.Ε και διαπραγμάτευση στις αρχές του 2006. 

· Τα Συγχρηματοδοτούμενα Επιχειρησιακά Προγράμματα (Ε.Π.) της περιόδου 2007-2013. Τα προγράμματα αυτά θα ετοιμασθούν παράλληλα με το Εθνικό Στρατηγικό Πλαίσιο Αναφοράς με στόχο να υποβληθούν στην Ε.Ε προς έγκριση εντός του 1ου εξαμήνου του 2006.

· Το Εθνικό Πλαίσιο Στήριξης, τέλος, που θα είναι το μέρος του Σχεδίου Ανάπτυξης που θα χρηματοδοτηθεί από αμιγώς εθνικούς πόρους . 

Ο ΠΡΟΕΔΡΟΣ ΤΗΣ ΕΠ. ΠΑΡΑΚΟΛΟΥΘΗΣΗΣ

ΤΟΥ ΚΠΣ 2000-2006

ΧΡΗΣΤΟΣ ΦΩΛΙΑΣ

ΥΦΥΠΟΥΡΓΟΣ

ΥΠΟΥΡΓΕΙΟΥ ΟΙΚΟΝΟΜΙΑΣ & ΟΙΚΟΝΟΜΙΚΩΝ

ΠΑΡΑΡΤΗΜΑ

ΚΠΣ 2000 –2006

ΥΠΟΕΠΙΤΡΟΠΗ ΑΝΘΡΩΠΙΝΩΝ ΠΟΡΩΝ

6η ΣΥΝΕΔΡΙΑΣΗ

Θεσσαλονίκη, 14 Ιουλίου 2005

ΣΥΜΠΕΡΑΣΜΑΤΑ
Η Υποεπιτροπή Ανθρώπινων Πόρων, η οποία συγκλίθηκε με την από 111598/17.6.2005 πρόσκληση του Προέδρου της Καθηγητή Σπύρου Βλιάμου στην 6η συνεδρίασή της στις 14 Ιουλίου 2005, πραγματοποιείται σε μια χρονική στιγμή ιδιαίτερα κρίσιμη για τα θέματα ανθρώπινων πόρων, τόσο σε εθνικό επίπεδο λόγω των επικείμενων μεταρρυθμίσεων στον εργασιακό τομέα, όσο και σε ευρωπαϊκό επίπεδο στο πλαίσιο του οποίου τίθενται ζητήματα σχετικά με την αναθεώρηση της στρατηγικής της Λισσαβόνας.

Εγκρίθηκαν τα πρακτικά της 5ης  Συνεδρίασης Υποεπιτροπής Ανθρώπινων Πόρων και η ημερήσια διάταξη των εργασιών 6ης  Συνεδρίασης.

Κατά την κεντρική εισήγηση επισημάνθηκε η ανάγκη συνεργασίας μεταξύ των δράσεων των διαρθρωτικών ταμείων και τονίστηκε ο ιδιαίτερος ρόλος του Ευρωπαϊκού Κοινωνικού Ταμείου για την επίτευξη των αναθεωρημένων στόχων της Λισσαβόνας. Έτσι λοιπόν ζητήθηκε η αύξηση των κονδυλίων του ΕΚΤ για την επόμενη προγραμματική περίοδο.  

Στη συνέχεια έγινε αποτίμηση της προόδου των παρεμβάσεων του Ευρωπαϊκού Κοινωνικού Ταμείου (ΕΚΤ) στην Ελλάδα ανά πεδίο πολιτικής του, σε σχέση με την προηγούμενη περίοδο αναφοράς, όπου διαπιστώθηκε η θετική πορεία υλοποίησης των δράσεων. Επισημάνθηκε, επίσης, η συμβολή των δράσεων ΕΚΤ στο Εθνικό Σχέδιο Δράσης για την Απασχόληση (ΕΣΔΑ) και στο Εθνικό Σχέδιο Δράσης για την Κοινωνική Ενσωμάτωση (ΕΣΔΕΝ). 

Παρουσιάστηκε η συνδρομή του ΕΚΤ στην επίτευξη των στόχων της στρατηγικής των αξόνων της Λισσαβόνας και η βαρύτητα που έχει δοθεί κυρίως στο χώρο της εκπαίδευσης, της επαγγελματικής κατάρτισης και της αναβάθμισης των δεξιοτήτων του ανθρώπινου δυναμικού. 

Κατά το κλείσιμο της πρώτης ενότητας αναπτύχθηκε διάλογος που κατέληξε στα εξής συμπεράσματα:

1. Ανάγκη προώθησης της Κοινωνικής Οικονομίας, 

2. Ανάγκη εντατικοποίησης των προσπαθειών για μεγαλύτερη απορρόφηση κονδυλίων και, 

3. Εξέταση της προοπτικής ενίσχυσης των πόρων για το ανθρώπινο δυναμικό στην επόμενη προγραμματική περίοδο, 

4. Ενίσχυση της αναβάθμισης των δεξιοτήτων των εργαζομένων των πολύ μικρών επιχειρήσεων.

Επίσης διαπιστώθηκε η πρόοδος στις δράσεις για την Προώθηση της Ισότητας των δύο φύλων και εκφράστηκε η ευχή για την συνέχιση της λειτουργίας των δομών κοινωνικής φροντίδας, εφόσον τα συμπεράσματα της υπό εξέλιξη μελέτης αποδείξουν την χρησιμότητά τους. 

Ακολούθως εκ μέρους της Ευρωπαϊκής Επιτροπής παρουσιάστηκε η διαδικασία αναθεώρησης της στρατηγικής της Λισσαβόνας και επισημάνθηκε ειδικότερα ότι τα διαρθρωτικά ταμεία αποσκοπούν στην ενδυνάμωση των στόχων και των κατευθυντήριων γραμμών για την απασχόληση.  

Σχετικά με τα θέματα της διά βίου μάθησης και τις δράσεις ενοποίησης των συστημάτων αρχικής και συνεχιζόμενης επαγγελματικής κατάρτισης, η Υποεπιτροπή διαπίστωσε ότι έχουν γίνει ιδιαίτερα σημαντικά βήματα προς την κατεύθυνση της συστηματοποίησης των δράσεων για τη διά βίου μάθηση. Πιο συγκεκριμένα μετά την υπογραφή του μνημονίου συνεργασίας που υπογράφηκε μεταξύ του Υπουργείου Απασχόλησης & Κοινωνικής Προστασίας και του Υπουργείου Εθνικής Παιδείας & Θρησκευμάτων έγιναν σημαντικές ενέργειες όπως:

Α. Η ψήφιση ειδικού νόμου για τη “Συστηματοποίηση της Διά Βίου Μάθησης” όπου συστηματοποιούνται οι πολιτικές για την ενίσχυση των υφιστάμενων πλαισίων εκπαίδευσης και κατάρτισης. 

Β. Η επιτάχυνση των ενεργειών για την ενεργοποίηση του Ε.Σ.Σ.Ε.Ε.Κ.Α.

Γ. Η συνέχιση των εργασιών της κοινής ομάδας εργασίας, αποτελούμενης από στελέχη των δύο υπουργείων, για τη διαμόρφωση ενιαίων συστημάτων εκπαίδευσης και κατάρτισης.

Όσον αφορά στα ζητήματα της τοπικής ανάπτυξης τονίστηκε η συμβολή των τριών Μέτρων των Ολοκληρωμένων Παρεμβάσεων που υλοποιούνται στα πλαίσια των ΠΕΠ για την επίτευξη των στόχων της περιφερειακής και τοπικής ανάπτυξης για το σύνολο σχεδόν της χώρας. Ιδιαίτερα επισημάνθηκε το γεγονός ότι τα Μέτρα αυτά βρίσκονται πλέον σε πλήρη εξέλιξη όσον αφορά στην υλοποίησή τους, ενώ, επίσης, υπογραμμίστηκε το σημαντικό ποσοστό των πόρων που διαχέεται σε δράσεις προώθησης της απασχόλησης (άνω του 50%) καθώς και αυτό που διαχειρίζονται οι ΟΤΑ Α΄ και Β΄ βαθμού μαζί με τους φορείς τους. Επίσης τονίστηκε η αναγκαιότητα απλούστευσης των διαδικασιών υλοποίησης, κυρίως εκείνες που αφορούν στην ένταξη των σχετικών έργων στο ΠΔΕ και θα υποβληθούν σχετικές προτάσεις από το Υπουργείο Απασχόλησης & Κοινωνικής Προστασίας.

Στο πλαίσιο της ενημέρωσης της ενδιάμεσης αξιολόγησης παρουσιάστηκε η αξιολόγηση επιλεγμένων μέτρων των Τομεακών Επιχειρησιακών Προγραμμάτων από την οποία αναμένεται να προκύψουν ποιοτικά συμπεράσματα για το σχεδιασμό της επόμενης προγραμματικής περιόδου. Αντίστοιχα παρουσιάστηκε η πρόοδος της μελέτης αξιολόγησης που διενεργείται στο πλαίσιο της αναθεώρησης της ενδιάμεσης αξιολόγησης και που αφορά την εξέταση της αιτιώδους σχέσης μεταξύ κατάρτισης και απασχόλησης στα Περιφερειακά Επιχειρησιακά Προγράμματα. Επιπλέον έγινε συνοπτική αναφορά σε θεματικές μελέτες αξιολόγησης που διενεργεί η ΕΥΣΕΚΤ και βρίσκονται σε φάση υλοποίησης. Ειδικότερα οι μελέτες αυτές αφορούν:

Α. Στη διερεύνηση της συμβολής των κοινωνικών υπηρεσιών στην αύξηση της γυναικείας απασχόλησης και τους τρόπους διασφάλισης της μελλοντικής τους βιωσιμότητας,

Β. Στη συμβολή του ΕΚΤ στο Εθνικό Σχέδιο Δράσης για την Απασχόληση (ΕΣΔΑ),

Γ. Την αξιολόγηση των δράσεων επαγγελματικής κατάρτισης στο Γ’ΚΠΣ.

Τέλος αναδείχθηκε η σημασία του συντονισμού της αξιολόγησης του ΕΚΤ εν όψει του σχεδιασμού της επόμενης προγραμματικής περιόδου. 

Η Κοινοτική Πρωτοβουλία Equal και στους δύο κύκλους εφαρμογής της έχει λειτουργήσει ως εργαστήριο δοκιμής καινοτόμων τρόπων καταπολέμησης των διακρίσεων και ανισοτήτων που σχετίζονται με την πρόσβαση και παραμονή στην αγορά εργασίας ευάλωτων κοινωνικών ομάδων. Απώτερο στόχο της Equal αποτελεί η εφαρμογή περισσότερο καινοτόμων πρακτικών, εκ των οποίων στην Υποεπιτροπή παρουσιάστηκαν επιλεκτικά δράσεις του Άξονα της Απασχολησιμότητας, των Τοπικών Δικτύων Φορέων, της Καταπολέμησης του Ρατσισμού και της Ξενοφοβίας, της Υποστήριξης της Κοινωνικής και Επαγγελματικής Ένταξης των Αιτούντων Άσυλο, της Κοινωνικής Οικονομίας, της Πιστοποίησης Επαγγελματικών Προσόντων και Δεξιοτήτων και τέλος της Εφαρμογής Σχεδίων Ισότητας.  

Ως προς τις ενέργειες πληροφόρησης και δημοσιότητας για τις παρεμβάσεις του ΕΚΤ στον τομέα των ανθρώπινων πόρων στην Ελλάδα παρουσιάστηκαν τα βασικά στοιχεία του προγράμματος δημοσιότητας που βρίσκεται σε εξέλιξη, όπως για παράδειγμα οι στόχοι, το αντικείμενο προβολής, η επικοινωνιακή στρατηγική και ενέργειες δημοσιότητας που έχουν προβλεφθεί, καθώς επίσης τα αποτελέσματα της έρευνας αναγνωρισιμότητας που πραγματοποιήθηκε για το ΕΚΤ στην ελληνική κοινή γνώμη. Επίσης επισημάνθηκε η αναγκαιότητα προσπάθειας για την ολοκλήρωση των δράσεων πληροφόρησης- δημοσιότητας που χρηματοδοτούνται από το Ε.Π. Τεχνική Βοήθεια με στόχο αφενός να υπάρξει μορφή δημοσιότητας για το ΚΠΣ το 2005 και αφετέρου να μη χαθούν πόροι από την εφαρμογή του κανόνα ν+2. Τέλος υπογραμμίστηκε ότι για την επόμενη προγραμματική περίοδο θα πρέπει να ενισχυθεί ακόμα περισσότερο η εκστρατεία ενημέρωσης της κοινής γνώμης μέσω μιας συνεκτικής δέσμης ενεργειών δημοσιότητας και πληροφόρησης.    

ΚΠΣ 2000 –2006

ΥΠΟΕΠΙΤΡΟΠΗ ΑΓΡΟΤΙΚΗΣ ΑΝΑΠΤΥΞΗΣ

5η ΣΥΝΕΔΡΙΑΣΗ

Θεσσαλονίκη, 14 Ιουλίου 2005

ΣΥΜΠΕΡΑΣΜΑΤΑ

Η Υποεπιτροπή Αγροτικής Ανάπτυξης, η οποία συγκροτήθηκε με την αριθ. πρωτ. 14422/Κ.Π.Σ. 161/4.05-2001(ΦΕΚ αριθ. φύλλου 536/9-05-2001)  Υπουργική Απόφαση του Υφυπουργού Εθνικής Οικονομίας και ισχύει μέχρι σήμερα, συνήλθε σήμερα, Πέμπτη 14 Ιουλίου 2005, στη Θέρμη της Θεσσαλονίκης, κατόπιν της υπ’  αριθμ. πρωτ. 5150/21.06.2005 πρόσκλησης του Προέδρου της Υποεπιτροπής Αγροτικής Ανάπτυξης κ. Δημήτριου Παπαγιαννίδη, Ειδικού Γραμματέα Προγραμματισμού και Εφαρμογών Γ΄ ΚΠΣ.

Στη συνεδρίαση της Υποεπιτροπής Αγροτικής Ανάπτυξης παρέστη η πλειοψηφία των μελών, με δικαίωμα ψήφου και αφού διαπιστώθηκε απαρτία, σύμφωνα με το άρθρο 6 παρ. α του Κανονισμού Εσωτερικής Λειτουργίας της Επιτροπής που ορίζει ότι απαρτία υπάρχει όταν παρίσταται το 60 % των μελών με δικαίωμα ψήφου, εγκρίθηκε η ακόλουθη ημερήσια διάταξη:

I. ΕΙΣΑΓΩΓΙΚΟ ΜΕΡΟΣ
1. Εισήγηση Προέδρου της Υποεπιτροπής Αγροτικής Ανάπτυξης

2. Έγκριση ημερήσιας διάταξης

3. Έγκριση πρακτικών 4ης Υποεπιτροπής Αγροτικής Ανάπτυξης

ΙΙ. ΘΕΜΑΤΑ

1. Πρόοδος υλοποίησης δράσεων Αγροτικής Ανάπτυξης σε επίπεδο Χώρας στα πλαίσια της 3ης Προγραμματικής Περιόδου για τα :

· Επιχειρησιακό Πρόγραμμα (Ε.Π.) «Αγροτική Ανάπτυξη – Ανασυγκρότηση της Υπαίθρου 2000-2006» (ΕΠΑΑ-ΑΥ)

· Έγγραφο Προγραμματισμού Αγροτικής Ανάπτυξης (ΕΠΑΑ) 2000-2006

· Περιφερειακά Επιχειρησιακά Προγράμματα (ΠΕΠ) 2000-2006

· Επιχειρησιακό Πρόγραμμα Κοινοτικής Πρωτοβουλίας (Ε.Π. Κ.Π. ) Leader Plus
2. Γυναικεία Επιχειρηματικότητα στον Αγροτικό Τομέα στο πλαίσιο υλοποίησης των Ο.Π.Α.Α.Χ.

3. ΕΠΑΑ – ΕΠΑΑ-ΑΥ. Νέα Μέτρα και προοπτικές.

4. Αναθεώρηση της Κοινής Γεωργικής Πολιτικής (ΚΓΠ)

5. 4η Προγραμματική περίοδος (2007-2013) για τον τομέα της Αγροτικής Ανάπτυξης 

6. Αρχές αναθεώρησης ΕΠΑΑ-ΑΥ και ΠΕΠ στο πλαίσιο της διασφάλισης των πόρων ως το 2008

ΙΙΙ. ΔΙΑΦΟΡΑ

1. Συζήτηση για διάφορα θέματα

2. Συμπεράσματα της 5ης Υποεπιτροπής Αγροτικής Ανάπτυξης

Η Υποεπιτροπή Αγροτικής Ανάπτυξης μετά την παρουσίαση των θεμάτων και την ολοκλήρωση των εργασιών της,

ΑΠΟΦΑΣΙΣΕ

1. Την έγκριση της Ημερήσιας Διάταξης

Η Υποεπιτροπή Αγροτικής Ανάπτυξης ενέκρινε την ημερήσια διάταξη της 5ης Συνεδρίασης της Υποεπιτροπής Αγροτικής Ανάπτυξης

2. Την έγκριση πρακτικών της 4ης Υποεπιτροπής Αγροτικής Ανάπτυξης

Η Υποεπιτροπής Αγροτικής Ανάπτυξης ενέκρινε τα πρακτικά της 4ης Υποεπιτροπής Αγροτικής Ανάπτυξης (07.06.2004).

Επεσήμανε:

· Την αναγκαιότητα επιτάχυνσης της υλοποίησης των μέτρων  και  δράσεων που χρηματοδοτούνται από το ΕΓΤΠΕ-Π τόσο στο Εθνικό Πρόγραμμα όσο και στα ΠΕΠ.
· Την σκοπιμότητα προώθησης της πρότασης αναθεώρησης του ΕΠΑΑ-ΑΥ, βάσει των γενικών κατευθύνσεων που εγκρίθηκαν κατά την 7η Συνεδρίαση της Επιτροπής Παρακολούθησης του ΕΠΑΑ-ΑΥ και των συμπερασμάτων της 7ης Συνεδρίασης της Επιτροπής Παρακολούθησης του Γ΄ ΚΠΣ. Για όσα από τα ΠΕΠ κριθεί αναγκαία η μετακίνηση πόρων μεταξύ αξόνων προτεραιότητας που χρηματοδοτούνται από το ΕΓΤΠΕ-Π ή η τροποποίηση ποσοτικών στόχων των Ε.Π., θα πρέπει  να προωθηθούν άμεσα οι διαδικασίες αναθεώρησης, σύμφωνα με το γενικό πλαίσιο που θα τεθεί από την 7η Συνεδρίασης της Επιτροπής Παρακολούθησης του Γ΄ ΚΠΣ. Ενδεχόμενη εσωτερική ανακατανομή πόρων τόσο στο ΕΠΑΑΑ-Υ όσο και στα ΠΕΠ θα πρέπει να συνοδευτεί από αντίστοιχη προσαρμογή των ποσοτικών στόχων.

· Την αναγκαιότητα στο πλαίσιο της πρότασης αναθεώρησης του ΕΠΑΑ-ΑΥ να συμπεριληφθεί η πρόβλεψη δυνατότητας συνέχισης έργων υποδομής (κυρίως του Μέτρου 6.2) κατά την  επόμενη προγραμματική περίοδο, υπό την αίρεση ότι αυτό θα είναι συμβατό με το ισχύον κοινοτικό και εθνικό κανονιστικό πλαίσιο και τα Συστήματα Διαχείρισης και Ελέγχου όπως αυτά θα εξειδικευθούν περαιτέρω. Κατά αντιστοιχία τα ανωτέρω θα πρέπει να ισχύσουν και για όσα ΠΕΠ κρίνεται αναγκαίο.
· Την ανάγκη να προωθηθούν άμεσα οι διαδικασίες για την ανάληψη των νομικών δεσμεύσεων που υπολείπονται για τη δέσμευση του συνόλου της Δημόσιας Δαπάνης του ΕΠΑΑ-ΑΥ και των ΠΕΠ που αντιστοιχεί στο ΕΓΤΠΕ-Π, προκειμένου να μην υπάρξουν προβλήματα στην ομαλή εξέλιξη των ρυθμών υλοποίησης των προγραμμάτων.

· Την ανάγκη έγκαιρης προετοιμασίας ενδεχόμενων αιτημάτων εξαίρεσης από τον κανόνα ν+2 για το έτος 2005, σε συνεργασία με τη Δ.Α. του ΚΠΣ.

· Την ανάγκη περαιτέρω απλούστευσης των διαδικασιών υλοποίησης των συγχρηματοδοτούμενων από το ΕΓΤΠΕ-Π δράσεων στο πλαίσιο του Γ’ ΚΠΣ στο αμέσως επόμενο διάστημα, ώστε να αυξηθούν οι ρυθμοί απορρόφησης και να αποφευχθούν κίνδυνοι απώλειας πόρων λόγω του κανόνα  ν+2.
· Την σκοπιμότητα να ενισχυθούν  με πόρους του Μέτρου 1.1. του ΕΠΑΑ-ΑΥ οι δράσεις για τις Επενδύσεις στις Γεωργικές Εκμεταλλεύσεις κατεύθυνσης φυτικής παραγωγής σε όσες Περιφέρειες έχουν εξαντληθεί οι διαθέσιμες πιστώσεις των ΠΕΠ και παρουσιάζεται υψηλή ζήτηση. Προκειμένου αυτό να καταστεί εφικτό κρίνεται αναγκαία η σχετική προσαρμογή του θεσμικού πλαισίου για τις Επενδύσεις στις Γεωργικές Εκμεταλλεύσεις.

